นายจ้างช่วยกยศ.
โดย...ชัตน์วรี
28 ส.ค. 2558

โดย...ชัตน์วรี
ทุกวันนี้แม้ว่ากองทุนเงินให้กู้ยืมเพื่อการศึกษา (กยศ.) พยายามที่จะรณรงค์เพื่อสร้างจิตสำนึกให้ลูกหนี้ กยศ.ที่จบการศึกษาไปแล้ว ให้มาชำระหนี้คืนเพื่อส่งโอกาสต่อให้เด็กรุ่นน้องได้ศึกษาต่อ แต่ก็มีคนอีกจำนวนไม่น้อยที่ยังขาดจิตสำนึกไม่ยอมที่จะใช้เงินคืนเงิน กยศ. และมีความหวังลมๆ แล้งๆ ว่ารัฐบาลจะยกหนี้ให้ หรือเข้าใจผิดว่าเป็นเงินของรัฐไม่จำเป็นต้องคืน
แม้ว่าจะมีบทลงโทษลูกหนี้ กยศ.ที่เบี้ยวหนี้ จะต้องถูกฟ้องร้องดำเนินคดี และภายในปี 2561 จะต้องถูกจัดเก็บข้อมูลประวัติการชำระหนี้เข้าเครดิตบูโร ซึ่งหากยังไม่ยอมชำระหนี้ กยศ. ก็หมดสิทธิได้เลยที่จะมีโอกาสขอสินเชื่อซื้อบ้าน ซื้อรถ หรือสินเชื่ออื่นๆ จากสถาบันการเงิน
อีกหนึ่งโครงการที่ กยศ.พยายามจะดำเนินการคือ การให้ “นายจ้าง” ให้เข้าร่วมเป็นเครือข่ายส่งเสริมความรับผิดชอบทางการเงินและความรับผิดชอบต่อสังคม เพื่อลดการค้างชำระหนี้กองทุน กยศ.
โดยงานนี้จะให้นายจ้างมีส่วนร่วมในการกระตุ้นให้พนักงานที่เป็นลูกหนี้เงินกู้ กยศ.ชำระหนี้คืนกองทุน หรือให้นายจ้างเข้าร่วมในโครงการหักเงินเดือนของพนักงานเพื่อชำระหนี้ให้ กยศ. 
ปัจจุบันนี้ กยศ.ได้ทำข้อตกลงความร่วมมือกับนายจ้างเพียง 2 แห่ง คือ มหาวิทยาลัยนเรศวร และบริษัท บาธรูมดีไซน์ ในการดำเนินการหักเงินเดือนข้าราชการ และพนักงานที่เป็นหนี้ค้างชำระกองทุน กยศ.แล้ว    
ดังนั้น หากนายจ้างทุกบริษัทรวมถึงหน่วยงานข้าราชการ ให้ความร่วมมือที่จะติดตามเป็นธุระการหักเงินชำระหนี้ให้ กยศ.แล้ว ปัญหาหนี้ค้างชำระก็คงจะหมดไป
ในที่สุด กยศ.จะมีเงินที่สามารถที่จะหมุนเวียนปล่อยกู้ให้นักศึกษาต่อไปอย่างต่อเนื่อง โดยไม่จำเป็นที่จะต้องพึ่งพาเงินงบประมาณจากรัฐบาล  
ที่สำคัญ ลูกหนี้ กยศ.ควรจะมีจิตสำนึกที่จะชำระหนี้คืนเอง มากกว่าที่จะต้องถูกมาตรการทางสังคมและมาตราการกฎหมายมาบังคับ จะเป็นการดีต่อประเทศชาติมากที่สุด
ทั้งนี้ นายจ้างหรือหน่วยงานใดสนใจเข้าร่วมเป็นเครือข่ายส่งเสริมความรับผิดชอบทางการเงินและความรับผิดชอบต่อสังคม เพื่อลดการค้างชำระหนี้กองทุน กยศ. สามารถสอบถามรายละเอียดได้ที่ 02-610-4862